NADIR - Jön a Drow zenekarral közös Khil split-anyag
2-2 friss tétel, egyenesen a föld alól
2014. október 8. (szerda) 07:42
Késő ősszel, esetleg a tél legelején jön ki a Nadir zenekar és a Drow közös split anyaga, a Khil, élőben pedig legközelebb a brit doomster The Wounded Kings előtt lehet elcsípni a Nadirt, ahol egy különleges doom programmal lépnek majd fel.
A koncert október 29-én lesz a budapesti Trafikban.
"Barátságunkat megpecsételendő egy közös split lemezt zúdítunk a death/doom/sludge zene rajongóira! Az anyag a Khil címet viseli majd. Bár a Drow nemrég jelentette meg a Low-Down EP-t, a Nadir pedig javában munkálkodik a következő nagylemezén, mégis mindkét zenekar két-két teljesen új szerzeménnyel képviselteti magát a közös anyagon. A Khil split a Drow zenekar házi kiadójánál, a DeathCrew Records-nál jön ki és kerül terjesztésre, ahogy ez történt a Low-Down EP esetében is. A Khil lemezborító ezúttal is a Drow dobos, Vigh Gábor munkája."
A 20 éves Nadir két tagjával, Czetvicz Norbi gitárossal és Tauszik Viktor énekessel a zenevilág.net készített egy alapos interjút nemrég. Ebben a zenekari aktualitások mellett a különféle prokektek, akciók is szóba kerültek.
Íródnak már újabb szerzemények a Nadir műhelyében? Mire számíthatunk?
Viktor: "Igen, Norbi és Szabolcs (aki igenis alaposan kiveszi a részét a zeneírási folyamatból, ha nem is tud állandóan velünk koncertezni) folyamatosan dolgozik az új témákon. Gyökeres változást senki ne várjon az eddigiekhez képest. Viszont minden eddiginél jobban tisztában vagyunk azzal, mi áll jól zeneileg a Nadirnak, úgyhogy az eddigi erősségeinket fogjuk még inkább kidomborítani.
Komolyabb újdonság szövegi téren lesz majd, ugyanis konceptanyagra készülünk! Nagyon alaposan csiszolgatjuk a nagylemez dalait, mert ilyen nagy fába még nem vágtuk a fejszénket. A szövegeknek és a zenének harmóniában kell lennie és mivel elég súlyos témát dolgoz majd fel az anyag, a zenei rész is extra marcona lesz. Az ősz végén azonban még érkezik előtte egy split kiadvány a nyírbátori Drow zenekarral. Ez tényleg itt van már a kanyarban!"
Nemrég jelent meg egy Lake Of Tears feldolgozásotok. Honnan az ötlet és miért pont a A Foreign Road-ra jutott a választás?
Viktor: "A Lake Of Tears régi nagy kedvencünk. Az egészen korai időkben rendszeresen játszottuk is tőlük az As Daylight Yields nótát, amit a Tenacity albumra fel is dolgoztunk. A mostani felvétel története azzal kezdődött, hogy a Rockstation webzine révén lehetőségem nyílt egy Lake Of Tears interjúra a zenekar idén megjelent koncertanyaga kapcsán.
Az interjút a Lake Of Tears rajongói oldalán is közzétették és később a honlap egyik szerkesztője (aki a Nadirról és az As Daylight Yields feldolgozásunkról is így szerzett tudomást) megkeresett, jogy volna-e kedvünk szerepelni az általa elindított Lake Of Tears tribute album-sorozat második részén. Mi természetesen igent mondtunk. Azért az A Foreign Road mellett döntöttünk, mert úgy gondoltuk, ezt tudjuk a leghívebben a mai Nadir arculatára átformálni. Erre eleve az első két Lake Of Tears lemez dalai a legalkalmasabbak, az A Foreign Road pedig egy különösen markáns nóta."
A teljes Nadir interjút ide kattintva olvashatod el.
NADIR - A Foreign Road (Lake Of Tears feldolgozás)